Для наведвальнікаў ХХІІ Міжнароднай спецыялізаванай выставы “СМІ ў Беларусі” “Настаўніцкая газета” падрыхтавала насычаную праграму, галоўным лейтматывам якой стала тэма малой радзімы. “Вывучэнне малой радзімы: вопыт, праблематыка, перспектывы” — так называўся круглы стол, які наша выданне правяло ў рамках выставы ў Год малой радзімы па ініцыятыве Міністэрства інфармацыі сумесна з Выдавецкім домам “Звязда”. Што значыць для кожнага з нас малая радзіма? Як захаваць яе адметнасць? Як вывучаць і папулярызаваць гэтую адметнасць? Як перадаць любоў да любага куточка будучым пакаленням? Адказы на гэтыя пытанні шукалі выкладчыкі, педагогі, навучэнцы, журналісты.